ইস্তফার ইচ্ছাপ্রকাশ সাউথ ক্যালকাটা ল কলেজের উপাধ্যক্ষের, কী হল?

কলকাতা: সাউথ ক্যালকাটা ল কলেজের (Kasba Law College) ভাইস প্রিন্সিপাল পদ থেকে ইস্তফার ইচ্ছা প্রকাশ করে চিঠি নয়না চট্টোপাধ্যায়ের (Nayna Chatterjee, Resigns Post of Vice Principal)। মঙ্গলবার রাতে কলেজের পরিচালন সমিতির সভাপতি অশোক দেবের কাছে চিঠি দেন নয়না। কলেজে কয়েক মাসে আগে ছাত্রীকে গণধর্ষণ ও ভর্তির অনিয়মের ঘটনায় বিতর্ক তৈরি হয়েছিল নয়না চট্টোপাধ্যায়কে নিয়ে। ঘটনাপ্রবাহের জেরে মানসিক ভাবে বিধ্বস্ত বলে জানিয়েছেন নয়না। পাশাপাশি সুষ্ঠুভাবে কলেজ পরিচালনা করতে গিয়ে নানা বাধার সম্মুখীন হতে হয় বলে অভিযোগ নয়না চট্টোপাধ্যায়ের। পরিচালন সমিতির বৈঠক ডেকে ইস্তফার বিষয়ে চূড়ান্ত সিদ্ধান্ত নেওয়া হবে বলে উপাধ্যক্ষকে জানিয়েছেন সভাপতি।

ইস্তফা গৃহীত না হওয়ায় আপাতত কলেজের উপাধ্যক্ষ পদের দায়িত্ব সামলাবেন বলে জানিয়েছেন নয়না চট্টোপাধ্যায়। প্রসঙ্গত, চলতি বছরে কলেজে প্রথমবর্ষের এক ছাত্রীকে গণধর্ষণের অভিযোগ ওঠে কলেজের এক প্রাক্তনী ও দুই পড়ুয়ার বিরুদ্ধে। কলেজে ভর্তির নিয়েও দুর্নীতি ও গরমিলের অভিযোগ ওঠে। আসন সংখ্যা থেকে কয়েকগুণ বেশ পড়ুয়া ভর্তির অভিযোগ ওঠে। ভর্তির তদন্তে কলকাতা বিশ্ববিদ্যালয়ের তরফে ৫ সদস্যের কমিটি গড়ে তদন্তও হয়। উপাধ্যক্ষ নয়না চট্টোপাধ্যায়কে সামনে রেখেই তদন্ত চালিয়ে যান কমিটির সদস্যরা। কথা বলা হয় অন্য কর্মীদের সঙ্গেও। সূত্রের খবর, এই তদন্তে প্রাথমিক ভাবে উঠে আসে ভর্তি সংক্রান্ত বিষয়ে ‘র‌্যাঙ্ক জাম্প’ থেকে অতিরিক্ত ছাত্রভর্তির মতো নানা বিষয়। জানা গিয়েছে, ২০১২ থেকে ২০১৭ পর্যন্ত নির্ধারিত ১২০টি আসনে ভর্তি নেওয়া হয়েছে অনেক বেশি পড়ুয়া। ২০১৭ থেকে ২০২৪ পর্যন্ত এই অতিরিক্ত ভর্তির সংখ্যা অবশ্য খানিকটা কমেছে। সূত্রের খবর, প্রথম পাঁচ বছরে প্রায় শ’খানেক অতিরিক্ত ভর্তি করিয়েছে কলেজ। পরবর্তী ক্ষেত্রে তা কমে দাঁড়ায় ২০-২৫।

আরও পড়ুন: পরিযায়ী শ্রমিকদের সম্মান জানিয়ে বিশ্বকর্মা পুজোর ছুটি ঘোষণা রাজ্যের

নয়না বলেন, “পরিচালন সমিতির সভাপতির কাছে আমার ইস্তফাপত্র জমা দিয়েছি। বোর্ডই সিদ্ধান্ত নেবে। আমি চাই, কলেজ ভাল ভাবে চলুক। এখানে কাজ করতে গিয়ে প্রচুর মানসিক চাপের মধ্যে পড়তে হয়েছে। এই প্রসঙ্গে পরিচালন সমিতির সভাপতি অশোক দেবের কোনও প্রতিক্রিয়া পাওয়া যায়নি। তবে হঠাৎ নয়না চট্টোপাধ্যায়ের এই ইস্তফা ঘিরে কলেজ ক্যাম্পাসে ঘুরপাক খাচ্ছে বহু প্রশ্ন। কলেজ চত্বরে একাধিক বিতর্কে নাম জড়ানো, ধর্ষণ-কাণ্ডে পরোক্ষ মদতের অভিযোগ, ভর্তি সংক্রান্ত অনিয়মের অভিযোগ, চাপের মুখেই কি পদত্যাগের সিদ্ধান্ত?

অন্য খবর দেখুন